CELEX: 32019D0689
Language: el
Date: 2019-01-16 00:00:00
Title: Εκτελεστική απόφαση (ΕΕ) 2019/689 της Επιτροπής, της 16ης Ιανουαρίου 2019, σχετικά με πιλοτικό έργο για την εφαρμογή ορισμένων διατάξεων διοικητικής συνεργασίας που καθορίζονται στην οδηγία 91/477/ΕΟΚ του Συμβουλίου, μέσω του συστήματος πληροφόρησης για την εσωτερική αγορά (Κείμενο που παρουσιάζει ενδιαφέρον για τον ΕΟΧ)

3.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 116/75
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/689 ΤΗΣ ΕΠΙΤΡΟΠΗΣ
         της 16ης Ιανουαρίου 2019
         σχετικά με πιλοτικό έργο για την εφαρμογή ορισμένων διατάξεων διοικητικής συνεργασίας που καθορίζονται στην οδηγία 91/477/ΕΟΚ του Συμβουλίου, μέσω του συστήματος πληροφόρησης για την εσωτερική αγορά
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την εσωτερική αγορά και την κατάργηση της απόφασης 2008/49/ΕΚ («κανονισμός ΙΜΙ») (1), και ιδίως το άρθρο 4 παράγραφος 1,
         Εκτιμώντας τα ακόλουθα:
         
                     (1)
                  
                  
                     Το σύστημα πληροφόρησης για την εσωτερική αγορά («ΙΜΙ»), το οποίο θεσπίστηκε με τον κανονισμό (ΕΕ) αριθ. 1024/2012, είναι μια εφαρμογή λογισμικού με πρόσβαση μέσω του διαδικτύου που έχει αναπτύξει η Επιτροπή σε συνεργασία με τα κράτη μέλη, με στόχο να βοηθήσει τα κράτη μέλη να συμμορφωθούν με τις απαιτήσεις ανταλλαγής πληροφοριών, οι οποίες καθορίζονται στις πράξεις της Ένωσης, παρέχοντας έναν κεντρικό μηχανισμό επικοινωνίας που διευκολύνει τη διασυνοριακή ανταλλαγή πληροφοριών και την αμοιβαία συνδρομή.
                  
               
                     (2)
                  
                  
                     Το άρθρο 4 παράγραφος 1 του κανονισμού (ΕΕ) αριθ. 1024/2012 προβλέπει ότι η Επιτροπή εκτελεί πιλοτικά έργα προκειμένου να αξιολογήσει την αποτελεσματικότητα του ΙΜΙ όσον αφορά την εφαρμογή των διατάξεων διοικητικής συνεργασίας σε πράξεις της Ένωσης που δεν απαριθμούνται στο παράρτημα του εν λόγω κανονισμού.
                  
               
                     (3)
                  
                  
                     Η οδηγία 91/477/ΕΟΚ του Συμβουλίου (2) προβλέπει τη διοικητική συνεργασία μεταξύ των κρατών μελών όσον αφορά τους ελέγχους σχετικά με την απόκτηση και κατοχή πυροβόλων όπλων. Το άρθρο 13 της οδηγίας απαιτεί από την Επιτροπή να θεσπίσει λεπτομερείς διευθετήσεις για τη συστηματική ανταλλαγή ορισμένων πληροφοριών με ηλεκτρονικά μέσα. Η Επιτροπή εξέδωσε τον κατ' εξουσιοδότηση κανονισμό (ΕΕ) 2019/686 (3) σχετικά με τον καθορισμό λεπτομερών διευθετήσεων για τη συστηματική ανταλλαγή πληροφοριών σχετικά με τη μεταφορά πυροβόλων όπλων στο εσωτερικό της Ένωσης. Το ΙΜΙ θα μπορούσε να αποτελέσει αποτελεσματικό εργαλείο για την υλοποίηση των διατάξεων διοικητικής συνεργασίας που εμπίπτουν στο πεδίο εφαρμογής του εν λόγω κατ' εξουσιοδότηση κανονισμού. Οι εν λόγω διατάξεις θα πρέπει, συνεπώς, να αποτελέσουν αντικείμενο πιλοτικού σχεδίου σύμφωνα με το άρθρο 4 του κανονισμού (ΕΕ) αριθ. 1024/2012.
                  
               
                     (4)
                  
                  
                     Το ΙΜΙ θα πρέπει να παρέχει την τεχνική λειτουργικότητα που θα επιτρέπει στις εθνικές αρχές που αναφέρονται στο άρθρο 13 παράγραφος 3 της οδηγίας 91/477/ΕΟΚ να εκπληρώνουν όλες τις υποχρεώσεις που ορίζονται στα άρθρα 4, 5 και 6 του κατ' εξουσιοδότηση κανονισμού (ΕΕ) 2019/686.
                  
               
                     (5)
                  
                  
                     Σε σχέση με τις πληροφορίες και τα έγγραφα που περιέχουν δεδομένα προσωπικού χαρακτήρα, που διαβιβάζονται ή μεταφορτώνονται ως μέρος του πιλοτικού σχεδίου, η ημερομηνία που πρέπει να θεωρείται ως ημερομηνία επίσημης ολοκλήρωσης της διαδικασίας διοικητικής συνεργασίας θα πρέπει να καθορίζεται σαφώς, ώστε να διασφαλίζεται ότι τα δεδομένα προσωπικού χαρακτήρα κλειδώνονται και αφαιρούνται αμέσως μόλις παύουν να είναι πλέον απαραίτητα για τους σκοπούς για τους οποίους έχουν συλλεγεί. Η ημερομηνία που πρέπει να θεωρείται ως επίσημη ολοκλήρωση θα πρέπει να είναι η ημερομηνία λήξης του σχετικού προηγούμενου εγγράφου συγκατάθεσης, της άδειας μεταφοράς ή του συνοδευτικού εγγράφου, όπως διαβιβάζονται από την αρμόδια αρχή.
                  
               
                     (6)
                  
                  
                     Σύμφωνα με το άρθρο 4 παράγραφος 2 του κανονισμού (ΕΕ) αριθ. 1024/2012, η Επιτροπή πρέπει να υποβάλει αξιολόγηση των αποτελεσμάτων του πιλοτικού έργου στο Ευρωπαϊκό Κοινοβούλιο και στο Συμβούλιο. Είναι σκόπιμο να προσδιοριστεί η ημερομηνία έως την οποία οφείλει να το πράξει.
                  
               
                     (7)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 24 του κανονισμού (ΕΕ) αριθ. 1024/2012,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το πιλοτικό έργο
            Οι παράγραφοι 2 και 4 του άρθρου 13 της οδηγίας 91/477/ΕΟΚ, στον βαθμό που η ανταλλαγή των πληροφοριών που αναφέρονται στις εν λόγω παραγράφους εμπίπτει στο πεδίο εφαρμογής του κατ' εξουσιοδότηση κανονισμού (ΕΕ) 2019/686, αποτελούν αντικείμενο πιλοτικού έργου για την εφαρμογή των διατάξεων διοικητικής συνεργασίας που ορίζονται στις εν λόγω παραγράφους, όπως ορίζονται αναλυτικότερα στον εν λόγω κατ' εξουσιοδότηση κανονισμό, μέσω του συστήματος πληροφόρησης για την εσωτερική αγορά («IMI»).
         
         
            Άρθρο 2
            Αρμόδιες αρχές
            Για τους σκοπούς του πιλοτικού έργου, αρμόδιες θεωρούνται οι εθνικές αρχές που αναφέρονται στο άρθρο 13 παράγραφος 3 της οδηγίας 91/477/ΕΟΚ.
         
         
            Άρθρο 3
            Διοικητική συνεργασία μεταξύ των αρμοδίων αρχών
            
               1.   Για τους σκοπούς της διοικητικής συνεργασίας που περιγράφεται στο άρθρο 4 του κατ' εξουσιοδότηση κανονισμού (ΕΕ) 2019/686, το ΙΜΙ παρέχει λειτουργία κοινοποίησης για τη μεταφόρτωση των εγγράφων και τη διαβίβαση των πληροφοριών που αναφέρονται στο εν λόγω άρθρο.
            
            
               2.   Για τους σκοπούς της διοικητικής συνεργασίας που περιγράφεται στο άρθρο 5 του κατ' εξουσιοδότηση κανονισμού (ΕΕ) 2019/686, το ΙΜΙ παρέχει αποθετήριο για την αποθήκευση και την ανταλλαγή των καταλόγων πυροβόλων όπλων που αναφέρονται στο εν λόγω άρθρο.
            
            
               3.   Για τους σκοπούς της διοικητικής συνεργασίας που περιγράφεται στο άρθρο 6 του κατ' εξουσιοδότηση κανονισμού (ΕΕ) 2019/686, το ΙΜΙ παρέχει λειτουργία κοινοποίησης για τη μεταφόρτωση των εγγράφων και τη διαβίβαση των πληροφοριών που αναφέρονται στο εν λόγω άρθρο.
            
         
         
            Άρθρο 4
            Επίσημη ολοκλήρωση διαδικασιών διοικητικής συνεργασίας
            Για τους σκοπούς του κλειδώματος και της διαγραφής δεδομένων προσωπικού χαρακτήρα σύμφωνα με το άρθρο 14 του κανονισμού (ΕΕ) αριθ. 1024/2012, η ημερομηνία λήξης που διαβιβάζεται σύμφωνα με το άρθρο 4 παράγραφος 1 στοιχείο ε) ή, κατά περίπτωση, το άρθρο 6 παράγραφος 1 στοιχείο ζ) του κατ' εξουσιοδότηση κανονισμού (ΕΕ) 2019/686 θεωρείται ως η ημερομηνία της επίσημης ολοκλήρωσης της σχετικής διαδικασίας διοικητικής συνεργασίας.
         
         
            Άρθρο 5
            Παρακολούθηση και υποβολή εκθέσεων
            Η Επιτροπή παρέχει στα κράτη μέλη στατιστικά στοιχεία και πληροφορίες σχετικά με τη χρήση του ΙΜΙ και τη λειτουργία του πιλοτικού έργου. Οι εκθέσεις αυτές δεν περιλαμβάνουν στατιστικά στοιχεία σχετικά με τον αριθμό και τις κατηγορίες πυροβόλων όπλων που μεταβιβάζονται μεταξύ των κρατών μελών.
         
         
            Άρθρο 6
            Αξιολόγηση
            Η αξιολόγηση των αποτελεσμάτων του πιλοτικού έργου που απαιτείται από το άρθρο 4 παράγραφος 2 του κανονισμού (ΕΕ) αριθ. 1024/2012 υποβάλλεται στο Ευρωπαϊκό Κοινοβούλιο και στο Συμβούλιο έως την 31η Δεκεμβρίου 2022.
         
         
            Άρθρο 7
            Έναρξη ισχύος
            Η παρούσα απόφαση αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 16 Ιανουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 316 της 14.11.2012, σ. 1.
         
            (2)  Οδηγία 91/477/ΕΟΚ του Συμβουλίου, της 18ης Ιουνίου 1991, σχετικά με τον έλεγχο της απόκτησης και της κατοχής όπλων (ΕΕ L 256 της 13.9.1991, σ. 51).
         
            (3)  Κατ' εξουσιοδότηση κανονισμός (ΕΕ) 2019/686 της Επιτροπής, της 16ης Ιανουαρίου 2019 για τον καθορισμό των λεπτομερών ρυθμίσεων δυνάμει της οδηγίας 91/477/ΕΟΚ του Συμβουλίου για τη συστηματική ανταλλαγή, με ηλεκτρονικά μέσα, πληροφοριών σχετικά με τη μεταφορά πυροβόλων όπλων εντός της Ένωσης (βλ. σελίδα 1 της παρούσας Επίσημης Εφημερίδας)